
Es-selamu alejkum ve rahmetullahi ve berekatuhu! Šaljem vam ovo pitanje u nadi da ćete mi ovoga puta odgovoriti i osloboditi velike šubhe po ovom pitanju. Pošto sam već slao ovo pitanje (ali nisam dobio odgovor), a dani džume se ponavljaju, veoma me muči što ne znam kako treba postupiti. Naime, u mom mjestu vlada mišljenje da čovjek ukoliko je spriječen da ode na molitvu petkom (što je moj slučaj, jer sam bolestan i gubim ravnotežu) treba da sačeka 45 minuta ili 1 sat da se džuma obavi i da u tom periodu samo ima pravo na ***[zikr](https://pitajucene.com/search/zikr/questions/ "Pretraži pitanja o zikru")***. Nakon tog vremena od 45 minuta – 1 sat, i ja imam pravo klanjati ***[namaz](https://pitajucene.com/search/Namaz/questions/ "Pretraži pitanja o namazu")***. Pošto sam čitao u Buharijinoj zbirci hadisa da je poziv na molitvu petkom (džuma) obaveza za svakog muslimana, bilo žensko ili muško, mlado ili staro, zanima me da li je ovaj ***[propis](https://pitajucene.com/search/Propis/questions/ "Pretraži pitanja o propisima")*** vjerodostojan? Možda sam pomalo nejasno postavio ovo pitanje u želji da budem što jasniji, ali u Allaha se uzdam da ćete mi odgovoriti na ovo kao i na pitanje o tome da sam ja spriječen da idem na molitvu petkom (džumu). Da vas Allah, s.v.t., nagradi najboljom nagradom i samo kako On umije. Džezakumullahu hajren i es-selamu alejkum ve rahmetullahi ve berekatuhu!


* 
* 
* 
* 
* 
* 
* 

 
Ko nije obavezan prisustvovati džuma-namazu?

Alejkumus-selam ve rahmetullahi ve berekatuhu! 


Što se tiče osoba koje nisu obavezne prisustvovati džuma-namazu, njih je precizirao i spomenuo Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")*** riječima: ”Svakom muslimanu je obaveza klanjati džuma-namaz u džematu osim četvorici: robu, ženi, malodobniku i bolesniku.“ A što se tiče tebe, ako potpadaš pod skupinu ljudi koji nisu obavezni prisustvovati džuma-namazu, ti nisi obavezan čekati dok imam klanja u džematu, već ti je dozvoljeno klanjati podne-namaz onog momenta kada nastupi namasko vrijeme za podne-namaz. Bez obzira da li muslimani, koji klanjaju džuma-namaz, počeli klanjati, završili džuma-namaz ili ne.


Treba napomenuti da je bilo učenjaka koji su kazali da je pohvalno, a ne da je to stroga obaveza, da osobe koje ne prisustvuju džuma-namazu iz opravdanog razloga, odgode klanjanje podne-namaza do vremena kada imam završi džuma-namaz, iz razloga ako se desi da razlog zbog kojeg su odsustvovali sa džume prestane, a nakon toga im bude obaveza da se odazovu džuma-namazu. Moguće je da je običaj u vašem društvu zasnovan na neispravnom shvatanju činjenice da ima učenjaka (tog stava je hanbelijska pravna ***[škola](https://pitajucene.com/search/%C5%A1kol/questions/ "Pretraži pitanja o školovanju")***, imam Malik, Šafija u novom mezhebu, Zufer, Ishak, Ebu Davud) koji su smatrali da je podne-namaz koji se klanja prije nego što imam klanja džuma-namaz neispravan osobi koja je obavezna da klanja džuma- ***[namaz](https://pitajucene.com/search/Namaz/questions/ "Pretraži pitanja o namazu")***, tj. ako iz neopravdanog razloga nije prisustvovala džuma-namazu. (Ne želim da govorim o tome da li je to ispravno mišljenje ili ne.) Ovo pitanje se svakako razlikuje od vašeg i ne obuhvata vaše stanje, jer vi, kako ja shvatam iz pitanja, ne prisustvujete džuma-namazu iz opravdanog razloga, a to je bolest.


Napomena: čovjeku koji ne prisustvuje džuma-namazu u džematu, nije dozvoljeno, po konsenzusu učenjaka, da klanja džumu sam, već će klanjati podne-namaz. A Allah najbolje zna.


Odgovorio: mr. ***[Pezić Elvedin](https://pitajucene.com/search/Pezi%C4%87+Elvedin/answers/ "Pretražite odgovore od mr. Pezić Elvedin")***  

Preuzeto sa <http://www.n-um.com>


